Hei, denne artikkelen er over ett år gammel og kan inneholde utdatert informasjon

Nina (34): - Jeg trodde ikke mine egne øyne En elg forvillet seg inn i en Kiwi-butikk på Kongsvinger i formiddag.

|||(Dagbladet):Nina Haugland (34) fra Sander fikk seg et realt sjokk da en elg fant veien inn på en Kiwi-butikk via en blomsterbutikk i Kongsvinger i formiddag.

- Det var en årskalv som sikkert var forvirret av tordenværet. Den kom gående inn døra på blomsterbutikken. Kanskje han så de grønne plantene og trodde det var skogen, sier hun til Dagbladet.

-Folk skrek Via blomsterbutikken klarte elgen å ta seg inn i Kiwi-butikken ved siden av.

Og i løpet av sin korte visitt, klarte den å gjøre maksimal skade på inventaret.

- Den ødela mye i både butikken og kafeteriaen som ligger ved siden av, forklarer Haugland.

Hun forteller at elgen rett og slett hoppet over inngangsporten inn til selve Kiwi-butikken. Selv jobber hun i Nestle og Findus og er av og til innom butikken for å fylle på med varer.

- Jeg så ikke at den kom inn først. Men så begynte folk å skrike og det var et skikkelig leven, så jeg måtte gå bort og finne ut av det, forteller hun.

- Jeg trodde ikke mine egne øyne. Det var en litt spesiell situasjon, innrømmer hun.

- Jeg har sett lignende klipp på TV, men trodde aldri jeg selv skulle oppleve noe slikt.

Filmet dramaet Haugland tok opp telefonen og filmet opptrinnet på mobilen.

- Det var morsomt i ettertid, når det gikk bra. Ingen ble skadet, sier hun.

Til slutt blir elgen jaget ut samme veien som den kom.

- Dette er en dag jeg kommer til å huske, for å si det sånn.

